Нэхъыжьхэр ягъэлъапIэ
Аруан районым хыхьэ Къэхъун къуажэм щIэх-щIэхыурэ щрагъэкIуэкI щIэблэм хэкупсэ, щэнхабзэ гъэсэныгъэ яхэлъхьэным яхуэгъэпса зэхыхьэ гукъинэжхэр. Абыхэм ящыпэ жылэм дэт курыт школ №1-м иджыблагъэ къыщызэрагъэпэща гуфIэгъуэ пшыхьри. Зэхыхьэм и жэрдэмщIакIуэ хъуащ Къэхъун къуажэ администрацэм и Iэтащхьэ Хъуэст Замиррэ жылэм дэт библиотекэм илъэс куэд лъандэрэ и пашэу лажьэ Пхъэшх Светланрэ. Пшыхьым жыджэру хэтащ Къэхъун дэт курыт школитIми я еджакIуэхэр.
Iуэхур щекIуэкIа курыт школ №1-ми екIуу зыщыхуагъэхьэзырат зэIущIэм. Абы и щIыхьэпIэм нэхъыжь-хэм фIэхъус псалъэ гуапэхэмкIэ къащыIущIэрт школакIуэхэр. ДэнэкIи къиIукI адыгэ макъамэ дахэхэм хьэщIэхэми бысымхэми я гукъыдэжыр нэхъри къызэщIаIэтэрт. НыбжьыщIэхэм а пщыхьэщхьэм къахуеблэгъат жылэм и зыужьыныгъэм зи гуащIэшхуэ езыхьэлIахэм, зи Iуэху щIэкIэр щапхъэу къалъытэу зи IэнатIэр езыхьэкIахэм ящыщ цIыху зыбжанэ. Апхуэдэхэт къуажэм и нэхъыжьыфIхэу Жэмыхъуэ Щыхьырбий, Къэмбэчокъуэ Iэуес, Тэхъу Мухьэжид, Ветеранхэм я къуажэ советым и пашэ Джатокъуэ Хьэуелэ, Къарэ Хьэужан, Тхьэзэплъ Лиуэ- за, Хъуэст Люсэ, Езий Дахэуэс, Къуэкъуей Риммэ, Жыласэ Людмилэ сымэ, нэгъуэщIхэри. Апхуэдэу пшыхьым зыкърырагъэхьэлIащ Зауэм, лэжьыгъэм, IэщэкIэ ЗэщIэузэда Къарухэм, хабзэхъумэ IэнатIэхэм я ветеранхэм (пенсионерхэм) я район советым и тхьэмадэ Борыкъуей Мирон, зи узыншагъэм сэкъат иIэхэм я зэгухьэныгъэм и пашэ Шелковников Пётр, бзылъхугъэхэм и район советым и унафэщI Хъуэст ФатIимэ.
ХьэщIэ лъапIэхэр къызэхуэсахэм ирагъэцIыхуа нэужь, абыхэм папщIэ ягъэхьэзыра концертым щIидзащ. Нэхъыжьхэр абы еплъащ, къыхуаIэта ерыскъы Iэнэ берычэтым бгъэдэсу. ХьэщIэхэм я пащхьэ зыкъыщагъэлъэгъуащ къуажэм дэт курыт школхэм я гъэсэнхэм. НыбжьыщIэхэр усэ къеджащ, уэрэдхэр жаIащ, теплъэгъуэ зэмылIэужьыгъуэхэр ягъэзэщIащ. Къызэхуэсахэм псом хуэмыдэу ягу ирихьащ ныбжьы-щIэ зэпеуэ зыбжанэм я лауреат хъуа ХьэхъупащIэ Дианэ игъэлъэгъуа «УнафэщI» теплъэгъуэ кIэщIыр. ЕджакIуэ зэчиифIэм и зэфIэкIым Iэгуауэшхуэ хуаIэтащ псоми. Апхуэдэу адыгэ уэрэдыжь зыбжанэ игъэзэщIащ нэхъыжьыфI, республикэ творческэ зэпеуэхэм я лауреат Тэхъу Мухьэжид.
Пшыхьыр екIуу, къызыхуэтыншэу иригъэкIуэкIащ къуажэм дэт библиотекэм и унафэщI Пхъэшх Светланэ. Зэхуэсым кърихьэлIахэм фIыщIэ ин хуащIащ апхуэдэ гулъытэ лъагэ къахуэзыщIа къуажэ унафэщIхэми, жылэм дэт курыт школитIым я егъэджакIуэхэми, еджакIуэ цIыкIухэми. Псом хуэмыдэу псалъэ гуапэ куэд хужаIащ къуажэм щекIуэкI апхуэдэ зэхыхьэхэм я нэхъыбапIэм и жэрдэмщIакIуэ икIи къызэгъэпэщакIуэ Iэзэ Пхъэшх Светланэ. Къыхэдгъэщынщи, зи IэщIагъэм хуэIэижь Светланэ щIэх-щIэхыурэ къуажэм щызэхешэ зэхуэс зэмылIэужьыгъуэхэр, купщIафIэхэр. Апхуэдэхэщ, псалъэм папщIэ, ди рес-
публикэм и усакIуэ, тхакIуэ цIэрыIуэхэр Къэхъун иригъэблагъэу абы къыдэхъуэ щIэблэм зэрыIуигъэщIар, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд и илъэс 70 юбилейм и щIыхькIэ къызэригъэпэща пшыхьыр, республикэ тхылъ тедзапIэхэм къыщыдэкI тхылъыщIэхэмрэ журналыщIэхэмрэ я гъэлъэгъуэныгъэхэр, нэгъуэщIхэри. А Iуэхугъуэхэм ящыщ дэтхэнэри хуэгъэпсащ щIэблэм хэкупсэ гъэсэныгъэ яхэлъхьэным, ахэр лъэпкъ щэнхабзэм, адыгэ хабзэм къыщIэгъэтэджэным, къуажэм дэс нэхъыжьыфIхэм къакIуа гъуэгуа-
нэр, ябгъэдэлъа Iуэху зехьэкIэ пэрытыр абыхэм гъащIэ мардэ яхуэщIыным.
Пшыхьыр зэхуащIыжащ адыгэ джэгу дахэкIэ. Утыкум екIуу къыщыфащ зи ныбжь хэкIуэтахэри абыхэм щапхъэ зытрах къуажэ щIалэгъуалэри.
КЪАРДЭН Маритэ.
Сурэтхэр Гулэжын Iэсият трихащ.
